Mina seda kraapimisposti ostes  olin üpris skeptiline, et no kuidas ma õige õpetan kassile, milleks see on. Et näitan ise ette või? Aga minu suureks hämmastuseks võttis kass posti kohe aktiivselt kasutusse ja armastab seda hellalt (ja kasutab päeva jooksul alatasa), nõnda et nööri ülemised keerud (kust ta kogu aeg küüntega tirib) on juba täitsa lahti tulnud sealt küljest ja lipendavad, hoolimata minu alalistest remondipüüetest. Pean ilmselt uue kraapimisposti hankima. Aga muud kohad majapidamises on enam-vähem rahule jätnud. Vahel kušeti  küljele lööb ajaviiteks hajameelselt küüned sisse, aga kui küsin, et mis ta seal enda meelest teeb, siis tõmbab ruttu küüned välja jälle ja longib eemale kerget piinlikkust väljendaval ilmel.    Meil on see hea asi, et kass on põhimõtteks võtnud, et inimese nahka ei tohi kraapida ega torkida. Niisiis, kui meil oli kangast diivan, siis selle ta lõhkus ikka päris põhjalikult ära (enne kui ma kraapimisposti olin ostnud), aga nüüd nahkdiivanit, isegi kattega, peab ta vist millekski inimnaha sarnaseks,  ja seda pole küünistanud kordagi.